Serade no pal Udin, che al zuie avonde ben, ma al paie cjarissim cualchi erôr di masse in difese. I numars a fevelin a clâr: dodis tîrs in puarte, un gol fat e trê lens; trê tîrs in puarte dal Slovan e trê goi cjapâts. Tant a dî che il nivel cualitatîf dal zûc de scuadre furlane al è bon e al è plui alt di chel dai cecs, che però a àn mostrât plui continuitât e une tignude atletiche e psicologjiche miôr. E magari ancje che, almancul in cheste ocasion, il cjamp di Triest al puarte sfighe e in chest sens si pues dî che al è un ben che par ribaltâ il risultât – une imprese che e je dificile ma in teorie no impussibile – si varà di provâ a fâlu in Cechie.
L’Udin al scomence la partide cul pît just. A parin bon sei il zûc dal coletîf che lis zuiadis individuâls, a tacâ di chês di Muriel, che dopo cuatri minûts al fâs un slalom tra i aversaris e al tire a colp sigûr: travierse. La superioritât furlane e va indenant sù par jù par un cuart di ore, cuant che al rive il gol di Rybalka. Al è un biel tîr, un folc, e un pugn tal stomi, ma l’Udin al somee in stât di tirâsi sù e al reagjìs ben, cu la britule in man, e a fuarce di dâi al rive ancje (o almancul?) l’un a un di Gabriel Silva su assist di Di Natale.
La paritât si manten fintremai ae fin dal prin timp. Al cuart dal secont timp al rive l’erôr fatâl di Danilo e Hertaux e cun chel la bale di aur par Delarge, che al segne. Di chel moment la partide dal Udin e je dute di rive sù: la scuadre e zuie, si fâs viodi dispès des bandis dal puartîr cec, ma no rive a metile tal sac, un pôc par imprecision, un pôc par sfortune e un pôc par vie dai aversaris, che a tegnin bot cun snait e cun caratar. Se e finìs cussì al sarès avonde mâl, in prospetive cualificazion. Magari cussì no, e va ancjemò piês, stant che a mancul dîs minûts de fin al rive ancje il tierç gol dai cecs: lu segne Kusnar.
Apontament european Joibe che al ven. Par intant domenie al tache il campionât, cuintri de Lazio, maltratade domenie stade de Juve inte finâl de Supercoppa taliane.
Si zuie a Rome. Intant che a tacâ dal prin di Setembar (cun Udinese-Parma) lis partidis in cjase si zuiaran a Udin e cheste e varès di jessi za une buine gnove. Viodarìn.
fur_Latn fur_Latn fur_Latn fur_Latn fur_Latn